《天津查俭堂分守庆远重建龙溪黄文节公祠赋寄》
清代·汪孟鋗

天津查君今豪士，权守蛮荒天所使。文章政事到古人，能使古人今不死。

谁遣涪翁住南楼，赤脚承溜不言愁。楼前杜鹃叫钩辀，何时金鸡赦九州。

生来羁管死恋留，部民献地庙祀修。嘉定以后兵燹改，丹霞不作此心在。

云兴雷集倾一时，山高水长望千载。诗人万子君故知，妙赋南池工部祠。

吾家仲弟才亦横，生好公诗如性命。假若二子在世间，定有杰句发天悭。

题成欲寄重欷歔，万里遥酹愁云山。

作者简介：（1721—1770）清浙江秀水人，字康古，号厚石。乾隆三十一年进士，官吏部主事。约身以俭，善草、隶书，能诗，兼通术数。有《厚石集》。